钦定古今图书集成/明伦汇编/官常典/第540卷 > 李震
## 钦定古今图书集成/明伦汇编/官常典/第540卷 > 李震

按《明外史》本传：“震，南阳人。父谦，都督佥事。震袭指挥
使。正统九年，从征兀良哈有功，进都指挥佥事。已，从
王骥平麓川，进同知。景帝即位，充贵州右参将，击苗
于偏桥，败之。景泰二年，从王来征韦同烈，破锁儿、流
源诸砦，俘斩千六百人，共克香炉山，获同烈。进都指
挥使，守靖州。寻坐罪征还。方瑛讨苗，乞震随军，诏许”
立功赎。已，从瑛大破天堂诸苗，命仍充左参将。瑛平
铜鼓诸贼，震亦进武冈，克牛栏等五十四砦，斩获多，
进都督佥事。天顺三年复从瑛平干把猪。瑛卒，即以
震充总兵官，代镇贵州、湖广。初，麻城人李添保以逋
赋逃入苗中，伪称唐太宗后，聚万馀，僭王，建元“武烈。”
以故贼魁蒙能子聪为帅，剽掠远近。震进击，大破之。
添保遁入贵州鬼池诸苗中，复诱群苗出掠。震擒之，
送京师。寻破西堡苗。五年春，剿城步《猺獞》，攻横水、城
溪、莫宜、中平诸砦，皆破之。长驱至广西西延，会总兵
官过兴军，克十八团诸猺，前后俘斩数千人。其冬，命
震专镇湖广，以李安充副总兵，守贵州。明年夏，率师
由锦田、江华抵云川、桂岭、横江诸砦，破猺，俘斩二千
八百馀人。七年冬，苗据赤谿湳洞长官司。震与安分
道进，斩贼渠飞天侯等，破砦二百，遂复长官司，进都
督同知。明年冬，广西猺劫湖南，夜入桂阳州，大掠而
去。震遣兵追击，连败之，俘斩千六百馀人。成化元年
廷议以“贵州黎平诸府，密迩湖广，五开诸卫，非一大
将总领不可。”乃复命震兼镇贵州。未几，获贼首虫虾。
荆、襄贼刘千斤、石和尚为乱，震进讨，贼屡败，乘胜追
及于梅溪贼巢。官军不利，都指挥以下死者三十八
人。有诏切责。会白圭等大军至，震自南漳进兵合击，
大破之，贼遂平。进右都督。时武冈、沅、靖、铜鼓、五开苗
复蜂起，而贵州亦告警。震言“贵州终难遥”制，请专镇
湖广，许之。乃还兵，由铜鼓、天柱分四道进，连破贼，直
抵清水江，因苗为导，深入贼境，两月间破巢八百，焚
庐舍万三千，斩获二千三百。而广西猺劫桂阳者，亦
击斩三千八百有奇。当是时，震威名著西南，苗、獠闻
风畏慑，呼为“金牌李。”七年，与项忠讨平李胡子，招抚
流民九十万人，荆、襄遂定。语具《忠传》。十一年，苗复犯
武冈、靖州，湖、湘大扰。震与巡抚刘敷等分五道进，破
六百二十馀砦，俘斩八千五百馀人，获贼孥万计。论
功，封兴宁伯。时武靖侯赵辅、宁晋伯刘聚皆以功封，
论者多訾议之，独震功最高，人无异言。参将吴经者，
与震有隙。弟千户绶为汪直腹心，经属绶谮之。会直
方倾项忠，词连震，遂逮下狱，夺爵，降左都督，南京闲
住。未几，直遣校尉缉事，言“震阴结守备太监覃包，私通货赂。”帝怒，遣直赴南京数包等罪，责降包孝陵司
香，勒震回京。直败，震诉复爵，寻卒。震在湖湘久，熟知
苗情，善用兵。一时征苗功，方瑛后震为最。然贪功好
进，事交结，竟以是败。